На основи члена 10. Покраїнскей скупштинскей одлуки о додзельованю буджетних средствох за финансованє и софинансованє програмних активносцох и проєктох у обласци основного и штреднього образованя и воспитаня и школярского стандарду у Автономней покраїни Войводини («Службени новини АПВ», число 14/15 и 10/17) и члена 15. и 16. и члена 24. пасус 2. Покраїнскей скупштинскей одлуки о покраїнскей управи («Службени новини АПВ», число 37/14, 54/14 ‒ др. одлука 37/2016, 29/2017, 24/2019, 66/20 и 38/21), покраїнски секретар за образованє, предписаня, управу и национални меншини ‒ национални заєднїци, п р и н о ш и

**ПРАВИЛНЇК**

**О ДОДЗЕЛЬОВАНЮ БУДЖЕТНИХ СРЕДСТВОХ ПОКРАЇНСКОГО СЕКРЕТАРИЯТУ ЗА ОБРАЗОВАНЄ, ПРЕДПИСАНЯ, УПРАВУ И НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ ЗА ФИНАНСОВАНЄ И СОФИНАНСОВАНЄ ПРОГРАМОХ И ПРОЄКТОХ У ОБЛАСЦИ ОСНОВНОГО И ШТРЕДНЬОГО ОБРАЗОВАНЯ И ВОСПИТАНЯ У АВТОНОМНЕЙ ПОКРАЇНИ ВОЙВОДИНИ**

**Члeн 1.**

Зоз тим правилнїком ше ушорює способ, условия, приоритети и критериюми за додзельованє буджетних средствох (у дальшим тексту: средства) за финансованє и софинансованє програмох и проєктох у обласци основного и штреднього образованя и воспитаня у Автономней покраїни Войводини (у дальшим тексту: АП Войводина), у складзе з апроприяциями яки одобрени з Одлуку о буджету Автономней покраїни Войводини у рамикох окремного роздїлу Покраїнского секретарияту за образованє, предписаня, управу и национални меншини – национални заєднїци (у дальшим тексту: Секретарият).

**Члeн 2.**

Право на додзельованє средствох маю установи основного и штреднього образованя и воспитаня на териториї АП Войводини чий снователь Република Сербия, автономна покраїна або єдинка локалней самоуправи, Реґионални центри за професионални розвой занятих у образованю зоз шедзиском на териториї АП Войводини, як и здруженя зоз шедзиском на териториї АП Войводини, хтори як єден з цильох здружованя предвидзели и активносци у обласци образованя (у дальшим тексту: хаснователє).

На здруженя, хтори учашнїки того конкурса, сходно ше применює одредби Уредби о средствох за стимулованє програмох або часци средствох хтори хибя за финансованє програмох од явного интереса хтори реализую здруженя («Службени глашнїк РС», число 16/2018).

**Члeн 3.**

Програми и проєкти зоз члена 1. того правилнїка ше финансує и софинансує прейґ конкурса (у дальшим тексту: конкурс), хтори ше розписує найменєй раз у року, у складзе зоз Финансийним планом Секретарияту.

Конкурс облапя податки о назви акта на основи хторого ше розписує конкурс, висину вкупних средствох хтори предвидзени за додзельованє по конкурсу, о тим хто ше може приявиц на конкурс и за яки наменки, критериюми по хторих ше будзе ранґовац прияви на конкурс, способ и термин за подношенє приявох на конкурс, як и другу документацию з яку ше доказує виполнєносц условийох и критериюмох за подношенє прияви на конкурс.

**Члeн 4.**

Конкурс ше обявює на урядовим интернет-боку Секретарияту, у «Службених новинох Автономней покраїни Войводини», у єдним з явних глашнїкох хтори закрива цалу територию АП Войводини.

Конкурс мож обявиц и на язикох националних меншинох – националних заєднїцох хтори ше службено хаснує у роботи орґанох АП Войводини.

**Члeн 5.**

Прияву на конкурс ше подноши на єдинственим формуларе хтори ше обявює на интернет-боку Секретарияту у чаше хтори по правилу нє може буц кратши як 15 днї по обявйованю конкурса.

Єдна правна особа може поднєсц найвецей два прияви.

**Члeн 6.**

Ґу прияви на конкурс ше подноши тоту документацию:

1. фотокопию ришеня о упису до реґистру при Аґенциї за привредни реґистри за здруженя,
2. фотокопию потвердзеня о порцийним идентификацийним чишлє,
3. фотокопию виводу зоз статута здруженя або сновательного акта (у хторим утвердзене же ше цилї здруженя витворює у обласци яка предвидзена зоз конкурсом) хтору оверело здуженє;
4. контракт о закупе обєкту або часци обєкту у явней власносци Автономней покраїни Войводини, хтори бул на моци у предходним календарским року у одношеню на рок кед розписани конкурс и доказ о уплацованю средствох до буджету Автономней покраїни Войводини, зоз предходного календарского року у одношеню на рок кед розписани конкурс.

Секретарият, по службеней длужносци, обезпечи податки о фактох зоз точки 1. и 2. того члена, окрем кед странка катеґорично вияви же податки обезпечи сама.

Секретарият затримує право од подношителя прияви, по потреби, питац додатну документацию и информациї.

**Член 7.**

Комисия нє будзе розпатрац:

* нєподполни прияви;
* нєблагочасни прияви;
* нєдошлєбодзени прияви (прияви хтори поднєсли нєовласцени особи и субєкти хтори нє предвидзени зоз конкурсом);
* прияви хтори ше нє одноша на з конкурсом предвидзени наменки зоз члена 9. того правилнїка;
* прияви хтори ше одноша на набавку опреми або отримованє опреми хтора у функциї реализациї проєкта;
* прияви хасновательох хтори у предходним року нє оправдали додзелєни средства прейґ финансийних и наративних звитох;
* прияви хасновательох хтори наративни/финансийни звит о реализациї програмох/проєктох зоз предходного року нє доручели у предвидзених терминох;
* програми односно проєкти чию реализацию нє мож преважно реализовац у чечуцим буджетним року.

**Члeн 8.**

Покраїнски секретар цо компетентни за роботи образованя (у дальшим тексту: покраїнски секретар) формує Комисию за запровадзованє Конкурса за додзельованє средствох за програми и проєкти у обласци основного и штреднього образованя (у дальшим тексту: Комисия).

Члени Комисиї длужни подписац вияву же нє маю приватни интерес у вязи з роботу и одлучованьом Комисиї, односно зоз запровадзованьом конкурса (вияву о нєиснованю зраженя интересох).

Зраженє интересох иснує кед член Комисиї або члени його фамелиї (малженска або нємалженска пара, дзецко або родитель) заняти або су члени орґана хаснователя хтори участвує на конкурсу або гоч хторого правного субєкта хтори повязани на гоч яки способ з тим хасновательом, або у одношеню на тих хасновательох ма гоч яки материялни або нєматериялни интерес, хтори процивни явному интересу и то у случайох фамелийней повязаносци, економских интересох або другого заєднїцкого интереса.

Член Комисиї подписує вияву пред тим як цо поднєє першу дїю у вязи з конкурсом.

У случаю спознаня же ше є у зраженю интересох, член Комисиї длужен о тим такой информовац других членох Комисиї и виокремиц ше з дальшей роботи Комисиї. О ришованю зраженя интересох Секретарият одлучує за кажди случай поєдинєчно, а кед утвердзи зраженє интересох, до Комисиї менує нового члена як замену.

**Члeн 9.**

При розпатраню приявох на конкурс, Комисия будзе брац до огляду програми и проєкти у обласци основного и штреднього образованя и воспитаня хтори ше одноша на:

1. **Модернизацию образовно-воспитней роботи**

**1а)** осучасньованє наставного процесу прейґ иновативносци и креативносци шицких учашнїкох;

**1б)** фахове усовершованє наставного кадру;

**1в)** медийска популаризация образованя пре визначованє добрих прикладох з пракси и сучасних трендох у образованю;

**1г)** обучованє за хаснованє интерактивних таблох у образовно-воспитней роботи, односно програмох за чию реализацию потребни интерактивни табли.

1. **Усоглашованє образованя з потребами тарґовища роботи**

* унапредзенє поднїмательного духу, розвой практичних и животних схопносцох;
* професионална ориєнтация и кариєрне водзенє, дзвиганє квалитету фаховей пракси.

1. **Пестованє мултикултуралносци/интеркултуралносци и традициї, мацеринского язика припаднїкох националних меншинох – националних заєднїцох**

* творенє условийох же би ше школяре припаднїки рижних националних заєднїцох медзисобно лєпше упознали як и же би здобули додатни знаня о историї, култури и других важних фактох о соживоце, моцнєнє медзинационалного довирия.

1. **Потримовку инклузивному образованю и превенцию вчасного напущованя формалного образованя**

4а) дружтвене уключованє и напредованє школярох (зоз завадзанями у розвою, зоз специфичнима чежкосцами у ученю и школярох зоз дружтвено чувствительних ґрупох), як и превенцию вчасного напущованя формалного образованя,

4б) потримовку школяром хтори маю винїмково способносци, розвой талантох у складзе з їх образовно-воспитнима потребами (зоз прилагодзованьом способу и условийох роботи, збогацованьом и преширйованьом наставних змистох, змаганями школярох хтори нє орґанизує министерство цо компетентне за обласц образованя (медзиреґионални, медзинародни).

1. **Стимулованє звонканаставних активносцох**

* орґанизовани и фахово водзени шлєбодни час школярох у звонканаставним периодзе и под час школских розпустох прейґ едукативних кампох, стретнуцох школярох, секцийох, спортских, науково-технїчних, културних и других змистох).

**Члeн 10.**

При одредзованю висини средствох за додзельованє, будзе ше применьовац тоти критериюми:

1. Одвит на тему програми/проєкту:

* Цилї и активносци програми/проєкту у складзе зоз приоритетами конкурса;
* Цилї програми/проєкту ясни, конкретни и витворлїви;
* Активносци реални и адекватни за посцигованє цильох;
* Применєни иновативни приступ у планованю активносцох з якима ше преноши знаня и искуства школох и здруженьох гражданох на ширшу дружтвену заєднїцу;

1. Уплїв предложеней програми/проєкту:

* Велькосц цильней ґрупи;
* Ступень уключеносци цильней ґрупи хторей програма/проєкт наменєни;
* Видлївосц програми/проєкту;
* Отримуюцосц резултатох програми/проєкту;
* Уключеносц партнерских институцийох до реализациї програмох/проєктох.

1. Компетентносц предкладача и потерашнє искуство:

* Потерашнї искуства у реализациї програмох/проєктох з якима ше доприноши ґу унапредзованю образовно-воспитней роботи.

1. Сума средствох од закупйованя обєкту або часци обєкту яку ше уплацело до буджету Автономней покраїни Войводини у предходним календарским року у одношеню на рок кед конкурс розписани.

**Члeн 11.**

Комисия розпатра поднєшени прияви на конкурс и утвердзує виполнєносц предписаних условийох на конкурсу.

По розпатраню поднєшених приявох на конкурс, Комисия составя предкладанє розподзельованя средствох и доручує го покраїнскому секретарови.

**Члeн 12.**

Покраїнски секретар розпатра предкладанє Комисиї и прави прелиминарне предкладанє розподзельованя средствох, хторе ше обявює на интернет-боку Секретарияту.

Здруженя гражданох, як учашнїки конкурса, согласно зоз одредбами Уредби о средствох за стимулованє програмох або часци средствох хтори хибя за финансованє програмох од явного интереса хтори реализую здруженя («Службени глашнїк РС», число 16/2018), маю право на пригварку, у чаше осем дньох по обявйованю прелиминарного предкладаня розподзельованя средствох.

О пригварки одлучує покраїнски секретар, у чаше 15 дньох по єй приманю.

У чаше 30 дньох по виходзеню термину за подношенє пригваркох, покраїнски секретар одлучує о розподзельованю средствох хасновательом, зоз Ришеньом.

Ришенє зоз пасуса 4. конєчне.

Резултати конкурса ше обяви на интернет-боку Секретарияту.

**Члeн 13.**

Обовязку додзельованя средствох Секретарият пребера на основи контракту, у смислу закона з яким ше ушорює буджетну систему.

Здруженя гражданох длужни пред заключованьом контракту Секретарияту доручиц вияву же средства за реализацию одобреней програми або проєкту уж на даяки други способ нє обезпечени, як и вияву о нєиснованю зраженя интересох.

**Члeн 14.**

Хаснователь длужен додзелєни средства хасновац наменково и законїто, а нєпотрошени средства врациц до буджету АП Войводини.

Хаснователь ма обовязку поднєсц звит о хаснованю средствох, найпознєйше у чаше 15 (петнац) дньох по утвердзеним термину за реализацию наменки, за яку средства додзелєни, зоз припадаюцу документацию хтору оверели одвичательни особи.

Хасновательови хтори нє доручи змист у предписаним термину ше посила опомнуце.

Кед анї после 8 дньох по приманю опомнуца нє доручи комплетни наративни и финансийни звит, хаснователь ма обовязку врациц средства до буджету АПВ и траци право апликовац при розписованю шлїдуюцого конкурса.

Хаснователь ма обовязку достати средства врациц до буджету АП Войводини, кед ше утвердзи же ше средства нє хаснує за реализацию наменки за яку су додзелєни.

У случаю подозривосци же додзелєни средства у дзепоєдних случайох нє хасновани наменково, Секретарият поруша поступок пред компетентну буджетну инспекцию, пре контролу наменкового и законїтого хаснованя средствох.

**Члeн 15.**

З цильом провадзеня реализациї програми або проєкту, Секретарият може реализовац мониторинґ нащиви.

За програми або проєкти хтори тирваю длужей як шейсц мешаци и чия вредносц одобрених средствох векша як 500.000,00 динари, як и програми або проєкти хтори тирваю длужей як єден рок, Секретарият реализує найменєй єдну мониторинґ нащиву под час тирваня програми або проєкту, односно найменєй раз у року.

Секретарият прави звит о мониторинґ нащиви у чаше дзешец дньох по запровадзеней нащиви.

**Члeн 16.**

Зоз дньом ступаня на моц того правилнїка престава важиц Правилнїк o додзельованю буджетних средствох Покраїнского секретарияту за образованє, предписаня, управу и национални меншини – национални заєднїци за софинансованє програмох и проєктох у обласци основного и штреднього образованя и воспитаня у Автономней покраїни Войводини («Службени новини АПВ», число 10/2020).

**Члeн 17.**

Тот правилнїк ступа на моц по обявйованю у «Службених новинох Автономней покраїни Войводини», а постави ше го и на урядови интернет-бок Покраїнского секретарияту за образованє, предписаня, управу и национални меншини – национални заєднїци.

ПОКРАЇНСКИ СЕКРЕТАРИЯТ ЗА ОБРАЗОВАНЄ, ПРЕДПИСАНЯ, УПРАВУ И

НАЦИОНАЛНИ МЕНШИНИ – НАЦИОНАЛНИ ЗАЄДНЇЦИ

Число: 128-451-111/2023-01

Нови Сад, 13.2.2023. року

ПОКРАЇНСКИ СЕКРЕТАР,

Жолт Сакалаш